Áhorfendur í Fjárhúsinu í Hólminum urðu enn og aftur vitni að hörkuleik þegar Njarðvíkingar komu í heimsókn í gærkveldi . Snæfellingum hefur gengið erfiðlega móti liðunum í efri hluta deildarinnar og reyndar tapað fyrir þeim öllum sem eru fyrir ofan þá á töflunni , þar til í gærkveldi að þeim tókst að leggja Njarðvík 98 : 94 í hörkuleik . Snæfell er þrátt fyrir sigurinn enn í 5. sæti deildarinnar , nú með 14 stig jafnt Keflavík og Stjörnunni en tveimur stigum neðar en KR og Njarðvík sem eru á toppnum . Bandaríski leikmaðurinn í liði Snæfells , Sean Burton , átti stórleik í gær . Burton kom nú með strax frá byrjun , en til þessa hefur hann verið lengi í gang í leikjunum . Snæfell var mun öflugri fyrri hluta leiks í gær , hafði sjö stiga forustu í hálfleik 52 : 45 . Gestirnir voru grimmir í seinni hlutanum og komust m.a. í fimm stiga forustu í síðasta leikhluta . Snæfellingar voru alveg ákveðnir í því að vinna sigur og tókst með seiglu að snúa taflinu við á lokamínútunum . Það var Hlynur Bæringsson sem kláraði síðan leikinn með því að setja niður tvö stig af vítalínunni á lokasekúntunum . Lokatölur eins og áður segir 98 : 94 . Sean Burton skoraði 41 stig fyrir Snæfell í leiknum . Hlynur Bæringsson kom næstur með 19 stig og fjölda frákasta , Sigurður Þorvaldsson skoraði 17 , Jón Ólafur Jónsson 9 , Pálmi Freyr Sigurgeirsson 7 , Emil Þór Jóhannsson 3 og Sveinn Davíðsson 2 . Hjá Njarðvík var Magnús Þór Gunnarsson lang atkvæðamestur með 27 stig .